Obeťami promiskuitného životného štýlu 28-ročného Romana a 27-ročného Martina sa podľa obžaloby stali nedospelé dievčatá, žiačky novomestských stredných škôl. Prokuratúra kladie mladíkom za vinu, že v jednom prípade dievča najskôr opili a potom ho vyzlečené fotografovali. S ďalšími dievčatami mali pohlavný styk aj orálny sex, vo dvojici aj trojici, pritom si to všetko fotografovali a nahrávali videozáznam na mobilný telefón.
"Obžalovaní spáchali skutky, ktorými sa dopustili zločinov sexuálneho zneužívania, znásilnenia a sexuálneho násilia. Svoje konanie zaznamenávali na mobilný telefón, preto sú obžalovaní aj zo zločinu výroby detskej pornografie. Poškodenými sú štyri dievčatá, ktoré mali v čase spáchania skutkov 14, 15, 16 a 17 rokov," povedal Roman Tarabus, hovorca Krajského súdu v Trenčíne.
Prokuratúra aj obaja obžalovaní odmietli dohodu o vine a treste. Obžalovaní vyhlásili, že sa cítia byť nevinní vo všetkých bodoch obžaloby. Ich obhajca považuje obžalobu za nedôvodnú, pretože žalované skutky sa buď nestali alebo nie sú trestnými činmi. Obžalovaní tvrdia, že dievčatá k ničomu nenútili a v niektorých prípadoch ani nevedeli, koľko majú rokov. Sexu s nimi sa oddávali dobrovoľne, súhlasili s fotografovaním aj videozáznamom, v jednom prípade s fotografovaním začalo dokonca jedno z dievčat. Obžalovaní tvrdia, že videá ďalej nešírili.
Trestné činy, za ktoré mladých mužov súdia, sa stali vlani. Dievčatá v piatok nevypovedali, súd ich chce vypočuť až na ďalšom pojednávaní.